 Afhayeen Axmed Saleebaan Dhuxul waxa uu sheegay in Golaha Wasiirradda xukuumadda oo uu guddoominayey madaxweyne Siilaanyo shir aan caadi ahayn oo yeesheen maanta ku ansixiyeen xeerka diiwaangelinta codbixiyeyaasha doorashooyinka, waxaannu yidhi Waxa la ansixiyey xeerka diiwaangelinta muwaadinka iyo codbixiyeyaasha, kaas oo ay ku xidhan tahay in doorashadu waqtigeeda ku qabsoonto, dawladdu iyadoo taas ka diyaar-garoobaysa, ayaa shirkan aan caadiga ahayn loo qabtay, xeerkaasina sidaa ayuu kaga dhamaaday xukuumadda, waana hawl loogu diyaar-garoobayo hawlaha doorashooyinka, xukuumadduna waxay diyaar u tahay in doorashadu ku dhacdo waqtigeeda, xukuumaddu waxay diyaar u tahay in wax kasta oo xageeda ku xidhan diyaariso, masuuliyadda qarankana iyadaa haysa, markaa wax kasta oo qaranka Somaliland hagaajinaya, caalamka waxa aynu ka doonayno inoo fududaynaya xukuumaddu iyadaa hormuud ka ah oo doonaysa inay wax badan ka qabato. 